การทางพิเศษตั้งหน่วยบริการประชาชนช่วงสงกรานต์
กทพ. จัดตั้งหน่วยบริการประชาชนบนทางพิเศษเพื่อรองรับการเดินทางในช่วงเทศกาลสงกรานต์
8 เม.ย. 2553

กทพ. จัดตั้งหน่วยบริการประชาชนบนทางพิเศษเพื่อรองรับการเดินทางในช่วงเทศกาลสงกรานต์
นายมณเฑียร  กุลธำรง รองผู้ว่าการฝ่ายปฏิบัติการ การทางพิเศษแห่งประเทศไทย (กทพ.) กล่าวว่า กทพ. ได้ดำเนินการตามนโยบายกระทรวงคมนาคม ที่ประกาศให้ “ปี 2553 ปีแห่งความปลอดภัยในการเดินทางทั้งทางบก ทางราง ทางน้ำ และทางอากาศ” และจะดำเนินการรณรงค์ตลอดทั้งปี 2553 และปีต่อ ๆ ไป ภายใต้ยุทธศาสตร์ “คมนาคมปลอดภัย สังคมไทย  เป็นสุข” ด้วยการจัดตั้งหน่วยบริการประชาชนผู้ใช้ทางพิเศษระหว่างวันที่ 8-18 เม.ย. 2553 ระหว่างเวลา 06.00 - 20.00 น. ซึ่งช่วงเวลาจะแตกต่างกันไปตามความเหมาะสมของแต่ละด่านฯ โดยได้รับความร่วมมือเป็นอย่างดีจากกองบังคับการตำรวจจราจร (บก.จร.) บริษัท ทางด่วนกรุงเทพ  และบริษัทพันธมิตรต่างๆ 
กทพ. มีมาตรการในการอำนวยความสะดวกและความปลอดภัยให้กับผู้ใช้บริการดังนี้ 1. จัดหน่วยบริการประชาชนผู้ใช้ทางพิเศษ เพื่อให้บริการฟรีในการตรวจสอบสภาพเครื่องยนต์เบื้องต้น เติมน้ำกลั่น เติมลมยาง ตรวจเช็คแบตเตอรี่ และเป็นที่พักระหว่างการเดินทางพร้อมบริการน้ำดื่มของ กทพ. กาแฟ ลูกอม และผ้าเย็น รวมทั้งแผ่นพับรณรงค์ความปลอดภัยง่วงอย่าขับ/เมาไม่ขับ และแผนที่โครงข่ายทางพิเศษ โดยหน่วยบริการประชาชนฯ จัดไว้ 5 แห่งด้วยกันคือ ด่านฯ ประชาชื่น (ขาออก) และด่านฯ บางแก้ว 1 ระหว่างวันที่ 8-14 เม.ย. 2553  เวลา 06.00 -18.00 น., ด่านฯ บางปะอิน (ขาเข้า), ด่านฯ จตุโชติ (ขาเข้า) ระหว่างวันที่ 15-18 เม.ย. 2553 และด่านฯ ดาวคะนอง  เวลา 08.00 - 20.00 น.